الشفارا د لبيشكليطات

الشفارا د لبيشكليطات (بطّاليانية: Ladri di biciclette لادري دي بيتشيكليتي)، فيلم طالياني خرج ف 1948 ولمخرج ديالو هو ڨيطوريو دي سيكا. لفيلم من نوع نيورياليست دراما، وللي كيعاود لقصة ديال واحد سيد تمخرات ليه لپيكالا للي هي باش كيصور رزقو فلعاصمة روما، وتكرفيصة لي دازت عليه باش يلقاها. لفيلم مبازي على رواية ديال لويجي بارتوليني للي عندها نفس سمية، ولبطولة لعبها لامبيرطو مادجوراني فدور لبّات و انزو ستايولا فدور لولد. فعام 1950 لفيلم ربح جايزة د لؤسكار ديال احسن فيلم بلوغة برّانية، و ختارتو مجلة صورة ؤ صوت ف ستيفتا عالمي عام 1952 كاحسن فيلم ف تاريخ سينيما، ف 2012 نفس لمجلة دارت ستيفتا و جا لفيلم هو لعاشر عند المخرجين و 33 عند لكريتيك. مجلة امپاير (Empire) حتى هي ختارتو يكون الرّابع من بين احسن 100 فيلم ف تاريخ سينيما ف لعالم عام 2010. كيمّا دخل ليستة ديال 100 فيلم للي خاص وزارة د تقافة طاليانية تصوڨيهم حيت غيرو دّاكِرة لجماعية ديال لبلاد. ملخص. قتصاد ديال طاليان كلا لعصا مزيان مورا لڭيرة ديال هيتلير، ؤ بزاف ديال ناس خرجو لشوماج، منهوم بطل لفيلم انطونيو ريكي. انطونيو عايش فروما ؤعندو وليد صغير فعمرو 12 عام، سميتو برونو، ومرا سميتها مارية. لمهم انطونيو سهل عليه الله ؤ دبّر فواحد لخديمة ديال تلصاق اعلانات فلحيوط، ولكن خاصّاه پيكالا باش يبدا لخدمة ؤمعندوش باش يشريها. فاش ڭالها لمرتو، مشات هزات تلامط ؤ غطيان لّي عندها ؤ باعتهم باش يشريو هاد لپيكالا ؤ يبدا انطونيو لخدمة. النهار اللول ديال لخدمة، كان انطونيو خدام ما بيه ماعليه، كيلصق لاشهارات ؤ فرحان، واحد تلاتة ديال شفّارة بانت ليهم لهمزة، هما يتفرقو، صغير فيهم خلا انطونيو حتى طلع فوڭ سلّوم هو يطير ليه بلبشكليط. انطونيو نزل تبعو، الشفّار 2 جا وقف ڭدامو، ڭبضو من يديه وسولو ياك لاباس اشريف؟ زعما باش يعطلو ؤ يعطي فرصة لصاحبو يهرب. انطونيو دفعو ؤ مشا كيجري باش يلحڭ على الشفّار ولكن دنيا عامرة ببنادم ؤ لبشكليطات ؤ طوبيسات ؤ طوموبيلات… روينة. فنص طريق وقف واحد مول طوموبيل ؤ قال لانطونيو يركب باش يقربو، هنا بان الشفّار 3، جا كيجري حتى تعلق فلباب ديال طوموبيل ؤ بدا كينعّت للشيفور كيقول ليه راهو الشفّار لهيه تبعو، بقاو تابعين هداك خونا حتى لحڭو عليه، مي فاش وصلو ليه لقاوه واحد اخر ماشي الشفّار. لموهيم هاد ولاد لحرام وضّرو انطونيو وشمتوه. ايوا انطونيو زعف، قال اش ندير مندير، مشى عند لبوليس، دار شكاية ولكن لبوليسي قاليه بلي راه معند لمخزن مايدير ليه. شي ناس قالو ليه يمشي لسوق ديال پياتسا ڨيتوريو، تمّا فين كيتباع داكشي لممخور. انطونيو هو ؤشي صحابو، ؤمعاه برونو مشاو لداك سوق ؤ بداو كيقلبو ولكن لمشكل لقاو بلي كلشي پياس ديطاشي: ڭيدونات، سناسل، فرانات، روايض… عياو مايقلبو ملقاو والو حتى وصلو عند واحد عندو كادر ديال پيكالا كيشبه لديال انطونيو. ولكن سيد قالهم باللي هاد لكادر ماشي ديال شي بيشكليط مشفرة، قالو ليه ورينا نيميرو د سيري نتاع لكادر، مابغاش. تزايدو لهدرة، شكّو فيه، مشا انطونيو جاب كارابينييري. كارابينييري قلّب نيميرو ؤ قال لانطونيو بلي هاد بيكالا ماديالكش، غيب على سيد. من "پياتسا ڨيتوريو" مشى انطونيو وولدو برونو لسوق "پورطا پورتيزي" واخا سوق صغير ولكن حتى هو كيتباعو فيه پياسات مشفرين، بدات الشتا كتصب، تخبى انطونيو ؤولدو برونو تحت واحد سقف حتى سحات سما، شوية بان ليهم واحد لبعلوك كيشبه لداك الشفّار كيهضر مع واحد سيد كبير فلعمر. الشفّار زاد مع طريق ؤ انطونيو تبعو كيغوت: شدو الشفّار، شدو الشفّار! ولكن الشفّار طار! انطونيو رجع للسوق كيقلب على داك الشويرف حتى لقاه. سولو قاليه فين نلقا داك لولد للي كنتي كتهضر معاه فسوق پورطا پورتيزي، الشارف نكر، قاليه مكنعرفوش، علاه اش بغيتي منو؟ اش دار ليك؟ جاوبو انطونيو قاليه بغيت غير نهضر معاه على شي غرض. لموهيم شارف دار هبل تربح ؤ زاد مع طريق. انطونيو عرف بللي خونا فكرشو لعجينة، بقا تابعو حتى دخل لواحد لكنيسة. لكنيسة كانت عامرة بلپوبرية ؤ طلابة لِّي كيجيو نهار لحد يصليو وياكلو ويحففو (يحسنو) شعرهم ولحيتهم. انطونيو جلس حدا شويرف لِّي كان كيصلي، وبدا كيطلب فيه يعاونو، لموهيم شويرف عطاه لادريسا فين ساكن داك الشفّار، انطونيو خاف ليكون غير باغي يتفك منو، قاليه خاصك تمشي معايا، شويرف مبغاش، انطونيو قاليه يا تمشي معايا يا نعيط ليك لبوليس. شويرف مابغاش يتفرش فلكنيسية قاليه ؤكي خليني غير نتغدى ونمشي معاك. انطونيو حن فيه وخلاه يتغدى. شارف ستغل لفرصة، وهرب. انطونيو طلع ليه دّم مزيان، وملّي برونو قاليه علاش خليتيه يمشي ياكل، جبد معاه بتصرفيقة حتى بدا كيبكي. من بعد قال لولدو يتسناه حدى لگنطرة، ؤ هو مشا يشوف واش هاد شارف مخبي جنب لواد. بدا كيقلب، شوية هو يسمع لغوات ديال ناس، كيقولو بلّي شي واحد كيغرق فلواد. انطونيو تخلع سحاب ليه برونو لّي غرق مشا كيجري عند جوقة ساع لقاه ماشي ولدو. ضار جيهت لگنطرة بان ليه برونو جالس تما كيتسنى فيه. هنا بحال ايلا انطونيو حس بقيمة ولدو، ودّاه لواحد ريصطو يتغداو فيه. تهلاّ فبرونو مزيان وبدا كيخمم بلّي ايلا لقى لپيكالا حياتهم غادي تبدل، غادي يولّي ياكل ديما مزيان بحال ليوم ولكن محال واش دعاوي مارية غادي يستاجب ليهم سيدي ربي. هنا انطونيو تفكّر الشوّافة لّي كتمشي عندها مرتو وكيخاصم عليها. واخّا هو مكيامنش بشوّافات قال مافيها باس يحاول. هي هديك مشا عند الشوّافة، وصلات نوبتو، وحكا ليها ماجرى ليه، هي جاوباتو قالت ليه: يا اما غادي تلقى پيكالتك بزربة، يا اما عمرك ماغادي تشوفها تاني. انطونيو خلّصها وخرج من عندها ما هو حي ماهو ميت. قال لبرونو يالله نمشيو لپياتسا ڨيتوريو عاوتاني علله تبان شي حاجة، وهما فطريق بان ليه داك الشفّار، هو يتبعو، الشفّار دخل ل"بورديل" يتخبى، انطونيو دق على دّار ودخل ليها صحّة، تخاراو تما ؤ لپاطرونة خرجاتهم بجوج. فزنقة انطونيو شنق على شفّار وبداو كيتغاوتو. هاد لبلاصة هي فين ساكن هاد الشفّار، ناس ديال لحومة تجمعو عليهم وبداو كيفارقوهم. الشفّار كيقول لولاد حومتو راه انطونيو حگرو ؤبغى يسبّي فيه سرقة. بداو ناس كيدافعو على لولد شفّار، شي كيسب فانطونيو، شي كيسقسيوه كيقولو ليه باش عرفتيه راه هو لّي مخر ليك لپيكالا؟ جاوبهوم بلّي شاف وجهو وعاقل عليه بلكاسكيطا لّي لابس. برونو شاف طرح كيحماض مشى يعيط على لبوليس. شفّار بدا كيتساخف وكيقول لانطونيو يطلق منو حيت انطونيو كان شانق عليه مزيان، شوية هو يطيح شاد فراسو بحال ايلا غاب. تمّا ولاد لحومة جهلو على انطونيو ؤ ضارو بيه، مي عندو زهر لبوليسي وصل قبل ما يسلخوه. لبوليسي بدا كيسول اشنو واقع، انطونيو عاود ليه، ولولد الشفّار مجبّد فلرض كينكر. نزلات عندو مّو حتى هي جابت ليه مخده يحط عليها راسو باش ميتردخش مع لرض. قاليها لبوليسي وريني دار باش نقلب على پيكالا ديال سيّد. طلعو لپارطما، لقاوها بيت واحد صغير منو كوزينة منو شومبر نعاس منو كلشي. انطونيو كيشوف لحالة لّي عايشين فيها هاد ناس بقى فيه لحال. لموهيم بوليسي مالقاش لاطراص ديال شي بيشكليط، ضار عند انطونيو وقال ليه: واش نتا متيقن بلّي هاد لبرهوش هو لي شفرك؟ واش شفتي وجهو مزيان؟ واش عندك شهود؟ لا. لبوليسي زاد قاليه ايوا راه هاد دري كيقولو مريض ونتا تعديتي عليه وعندو شهود، و يمكن يشارعك ايلا بغا ونتا معندكش شي دليل ليتبت عليه انو مخر ليك لپيكالة. نزلو من لباطيما وجاو عند لولد، تما جبد لبوليسي ستيلو وورقة وسوّل انطونيو: واش باغي تشكي بهاد لولد؟ هنا، بقى انطونيو ساكت شوية، ؤ هو يقول ليه لا. شدّ يد ولدو برونو ؤ زاد فحالو ؤ ناس تابعينو كيعايرو فيه ؤ يتحلفو عليه. قرّب نهار يسالي، انطونيو فقد لامل، ؤ عرف بلّي صافي مشات ليه لپيكالة ؤ معاها لخديمة ؤ صالير. دايز من حدا تيران د لحزب لوطني لفاشي لّي كانت لاعبة فيه ايس روما كونتر مودينا، بان ليه واحد سيد نزل من پيكالتو ؤ خلاها گدام لباب ديال واحد لباطيمة. شيطان لعب ليه بعقلو، بدا انطونيو كيخمم واش يمخر هاد لبيشكليط ؤلا ينعل شيطان؟ تالف مابين مستقبل عائلتو واخلاقو وتربيتو. كيشوف ناس خارجين من تيران، كيركبو فپيكالاتهم ؤ هو بلاش، جبد شي فليسات من جيبو وعطاهم لبرونو، قاليه يشد طرام لدار. برونو دار داكشي لي قاليه باه، انطونيو قرّر باش يشفر لپيكالا. بدا كيمشي ويجي حدا بيشكليط، حتى زعم ؤهو ينقّز عليها. ولكن مولاها خرج ؤ بدا كيغوت، قوم ديال بشر تبعوه. برونو مشا عليه طرام، فاش كان راجع، بان ليه بّاه غادي معلّق فوق پيكالة ؤ نّاس تابعينو حتى شدوه. جا برونو مسكين كيبكي كيشوف ناس شانقين على بّاه، كيسبّو فيه، ؤ كيصرفقوه ؤ جارّينو لكوميسارية. مول لپيكالة شاف فلولد فديك لحالة هو يقول للنّاس باراكا عليه غير خلّيوه يمشي فحالو الله يسامح. طلقوه بعد ما شبعو فيه سبّان، وقالو ليه عندك زهر طحتي فهاد رّاجل ضريف. انطونيو بدا كيبكي، شد لولدو فيديه وشدوها كعبة لدّار. اخر لقطة فلفيلم فيها انطونيو ؤ برونو غاديين لدّار، ساكتين، شاداهم لكاميرا من للّور حتى كيغبرو وسط زحام.